CELEX: 32022D0640
Language: el
Date: 2022-04-07 00:00:00
Title: Απόφαση (ΕΕ) 2022/640 της Επιτροπής της 7ης Απριλίου 2022 σχετικά με τους κανόνες εφαρμογής για τους ρόλους και τις αρμοδιότητες των κύριων φορέων ασφάλειας

19.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 117/106
               
            
         ΑΠΟΦΑΣΗ (ΕΕ) 2022/640 ΤΗΣ ΕΠΙΤΡΟΠΗΣ
         της 7ης Απριλίου 2022
         σχετικά με τους κανόνες εφαρμογής για τους ρόλους και τις αρμοδιότητες των κύριων φορέων ασφάλειας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 249,
         Έχοντας υπόψη την απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (1),
         Έχοντας υπόψη την απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (2),
         Εκτιμώντας τα ακόλουθα:
         
                     (1)
                  
                  
                     Οι αποφάσεις (ΕΕ, Ευρατόμ) 2015/443 και (ΕΕ, Ευρατόμ) 2015/444 εφαρμόζονται σε όλα τα τμήματα και σε όλες τις εγκαταστάσεις της Επιτροπής.
                  
               
                     (2)
                  
                  
                     Εφόσον απαιτείται, πρέπει να εκδίδονται κανόνες εφαρμογής προς συμπλήρωση ή υποστήριξη της απόφασης (ΕΕ, Ευρατόμ) 2015/444, σύμφωνα με το άρθρο 60 της εν λόγω απόφασης.
                  
               
                     (3)
                  
                  
                     Τα μέτρα ασφαλείας για την προστασία των διαβαθμισμένων πληροφοριών της ΕΕ καθ’ όλη τη διάρκεια του κύκλου ζωής τους θα πρέπει να είναι ανάλογα ιδίως προς τη διαβάθμιση ασφαλείας τους.
                  
               
                     (4)
                  
                  
                     Τα μέτρα ασφαλείας για την προστασία των συστημάτων επικοινωνίας και πληροφοριών στην Επιτροπή ορίζονται στην απόφαση (ΕΕ, Ευρατόμ) 2017/46 της Επιτροπής (3), ιδίως στο άρθρο 3 σχετικά με τις αρχές που διέπουν την ασφάλεια ΤΠ στην Επιτροπή και στο άρθρο 9 σχετικά με τους ιδιοκτήτες των συστημάτων.
                  
               
                     (5)
                  
                  
                     Ο στόχος των κανόνων εφαρμογής σχετικά με τους ρόλους και τις αρμοδιότητες των κύριων φορέων ασφάλειας είναι να παρέχουν καθοδήγηση σχετικά με τις προϋποθέσεις και τα καθήκοντα που καθορίζονται για τους εν λόγω ρόλους στις αποφάσεις (ΕΕ, Ευρατόμ) 2015/443 και (ΕΕ, Ευρατόμ) 2015/444.
                  
               
                     (6)
                  
                  
                     Το άρθρο 36 παράγραφος 7 της απόφασης (ΕΕ, Ευρατόμ) 2015/444 καθορίζει μια σειρά από πρόσθετες λειτουργίες που σχετίζονται με την ασφάλεια, τις οποίες αναλαμβάνει η Αρχή Ασφαλείας της Επιτροπής. Τα καθήκοντα που σχετίζονται με τις λειτουργίες αυτές καθορίζονται στην παρούσα απόφαση.
                  
               
                     (7)
                  
                  
                     Οι τοπικοί υπεύθυνοι ασφαλείας και οι ελεγκτικοί υπάλληλοι γραμματείας έχουν συγκεκριμένες αρμοδιότητες για την προστασία των διαβαθμισμένων πληροφοριών της ΕΕ στα τμήματά τους σύμφωνα με την απόφαση (ΕΕ, Ευρατόμ) 2015/444.
                  
               
                     (8)
                  
                  
                     Στις 4 Μαΐου 2016 η Επιτροπή εξέδωσε απόφαση (4) με την οποία εξουσιοδοτεί το αρμόδιο για θέματα ασφαλείας μέλος της Επιτροπής να εκδώσει, εξ ονόματος της Επιτροπής και υπό την ευθύνη της, τους κανόνες εφαρμογής που προβλέπονται στο άρθρο 60 της απόφασης (ΕΕ, Ευρατόμ) 2015/444· στη συνέχεια, στις 13 Απριλίου 2021, το αρμόδιο για θέματα ασφαλείας μέλος της Επιτροπής εξέδωσε, εξ ονόματος της Επιτροπής και υπό την ευθύνη της, απόφαση (5) με την οποία εκχωρεί περαιτέρω την εξουσία έκδοσης των εν λόγω κανόνων εφαρμογής στη Γενική Διευθύντρια της Γενικής Διεύθυνσης Ανθρωπίνων Πόρων και Ασφάλειας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         ΚΕΦΑΛΑΙΟ 1
         
            Γενικές διατάξεις
         
         
            Άρθρο 1
            Αντικείμενο και πεδίο εφαρμογής
            
               1.   Η παρούσα απόφαση καθορίζει τους ρόλους και τις αρμοδιότητες των κύριων φορέων ασφάλειας που είναι υπεύθυνοι για την προστασία των διαβαθμισμένων πληροφοριών της ΕΕ (στο εξής: ΔΠΕΕ) στην Επιτροπή βάσει των αποφάσεων (ΕΕ, Ευρατόμ) 2015/443 και (ΕΕ, Ευρατόμ) 2015/444.
            
            
               2.   Η παρούσα απόφαση εφαρμόζεται σε όλα τα τμήματα και σε όλες τις εγκαταστάσεις της Επιτροπής.
            
         
         ΚΕΦΑΛΑΙΟ 2
         
            Γενική Διεύθυνση Ανθρωπίνων Πόρων και Ασφάλειας
         
         
            Άρθρο 2
            Αρχή Ασφαλείας της Επιτροπής
            
               1.   Ο Διευθυντής της Διεύθυνσης Ασφάλειας στην Γενική Διεύθυνση Ανθρωπίνων Πόρων και Ασφάλειας είναι η Αρχή Ασφαλείας της Επιτροπής που αναφέρεται στο άρθρο 7 της απόφασης (ΕΕ, Ευρατόμ) 2015/444.
            
            
               2.   Η Αρχή Ασφαλείας της Επιτροπής εκτελεί τα καθήκοντά της στους ακόλουθους τομείς, όπως καθορίζονται στην απόφαση (ΕΕ, Ευρατόμ) 2015/444, σύμφωνα με τα άρθρα 3 έως 7 της παρούσας απόφασης:
               
                           α)
                        
                        
                           ασφάλεια προσωπικού·
                        
                     
                           β)
                        
                        
                           φυσική ασφάλεια·
                        
                     
                           γ)
                        
                        
                           διαχείριση ΔΠΕΕ·
                        
                     
                           δ)
                        
                        
                           πιστοποίηση κάθε συστήματος επικοινωνίας και πληροφοριών (στο εξής: CIS) που χειρίζεται ΔΠΕΕ·
                        
                     
                           ε)
                        
                        
                           βιομηχανική ασφάλεια· και
                        
                     
                           στ)
                        
                        
                           ανταλλαγή διαβαθμισμένων πληροφοριών.
                        
                     
            
               3.   Η Αρχή Ασφαλείας της Επιτροπής προσφέρει υποχρεωτική κατάρτιση στους τοπικούς υπεύθυνους ασφαλείας (στο εξής: ΤΥΑ), τους αναπληρωτές ΤΥΑ, τους ελεγκτικούς υπαλλήλους γραμματείας (στο εξής: ΕΥΓ) και τους αναπληρωτές ΕΥΓ σχετικά με τις αρμοδιότητες και τα καθήκοντά τους.
            
         
         
            Άρθρο 3
            Αρχή διασφάλισης πληροφοριών
            Η αρχή διασφάλισης πληροφοριών είναι υπεύθυνη για τις ακόλουθες δραστηριότητες σε σχέση με την προστασία των ΔΠΕΕ:
            
                        α)
                     
                     
                        χάραξη πολιτικών ασφάλειας και κατευθυντήριων γραμμών ασφάλειας όσον αφορά τη διασφάλιση πληροφοριών, και παρακολούθηση της αποτελεσματικότητας και της συνάφειάς τους·
                     
                  
                        β)
                     
                     
                        διαφύλαξη και διαχείριση τεχνικών πληροφοριών που αφορούν κρυπτογραφικά προϊόντα·
                     
                  
                        γ)
                     
                     
                        εξασφάλιση της συμμόρφωσης των μέτρων διασφάλισης πληροφοριών με τις πολιτικές ασφάλειας της Επιτροπής και τις πολιτικές ανάθεσης συμβάσεων, ανάλογα με την περίπτωση·
                     
                  
                        δ)
                     
                     
                        διασφάλιση της επιλογής των κρυπτογραφικών προϊόντων σύμφωνα με τις πολιτικές που διέπουν την επιλεξιμότητα και την επιλογή τους·
                     
                  
                        ε)
                     
                     
                        διαβούλευση με τους ιδιοκτήτες των συστημάτων, τους παρόχους των συστημάτων, τους φορείς ασφάλειας και τους εκπροσώπους των χρηστών σχετικά με τις πολιτικές ασφάλειας και τις κατευθυντήριες γραμμές ασφάλειας όσον αφορά τη διασφάλιση πληροφοριών.
                     
                  
         
            Άρθρο 4
            Αρχή πιστοποίησης της ασφάλειας
            
               1.   Η Αρχή Ασφαλείας της Επιτροπής είναι υπεύθυνη για την πιστοποίηση χώρων ασφαλείας που τηρούν τις απαιτήσεις του άρθρου 18 της απόφασης 2015/444, καθώς και συστημάτων επικοινωνίας και πληροφοριών (CIS) για τον χειρισμό ΔΠΕΕ.
            
            
               2.   Τα τμήματα της Επιτροπής προβαίνουν σε διαβούλευση με την αρχή πιστοποίησης της ασφάλειας σε συντονισμό με τον ΤΥΑ και τον τοπικό υπεύθυνο ασφαλείας πληροφορικής (στο εξής: ΤΥΑΠ), ανάλογα με την περίπτωση, όταν ένα τμήμα προτίθεται:
               
                           α)
                        
                        
                           να κατασκευάσει χώρο ασφαλείας·
                        
                     
                           β)
                        
                        
                           να εφαρμόσει CIS για τον χειρισμό των ΔΠΕΕ·
                        
                     
                           γ)
                        
                        
                           να εγκαταστήσει άλλο εξοπλισμό για τον χειρισμό των διαβαθμισμένων πληροφοριών, συμπεριλαμβανομένων των συνδέσεων με τρίτα CIS.
                        
                     Η αρχή πιστοποίησης της ασφάλειας παρέχει συμβουλές σε σχέση με τις εν λόγω δραστηριότητες κατά τη διάρκεια των διαδικασιών τόσο του σχεδιασμού όσο και της κατασκευής ή ανάπτυξης.
            
            
               3.   Ο χειρισμός των ΔΠΕΕ δεν διεξάγεται σε χώρο ασφαλείας ή CIS προτού η αρχή πιστοποίησης της ασφάλειας εκδώσει πιστοποίηση ανάλογα με το επίπεδο των ΔΠΕΕ.
            
            
               4.   Οι απαιτήσεις για την πιστοποίηση χώρου ασφαλείας περιλαμβάνουν:
               
                           α)
                        
                        
                           έγκριση των σχεδίων για τους χώρους ασφαλείας·
                        
                     
                           β)
                        
                        
                           έγκριση τυχόν συμβάσεων για έργα που διενεργούνται από εξωτερικούς εργολάβους, λαμβανομένων υπόψη των διατάξεων για τη βιομηχανική ασφάλεια, όπως είναι οι απαιτήσεις για εξουσιοδοτήσεις ασφαλείας των εργολάβων και του προσωπικού τους·
                        
                     
                           γ)
                        
                        
                           διαθεσιμότητα όλων των απαιτούμενων δηλώσεων και πιστοποιητικών καταλληλότητας·
                        
                     
                           δ)
                        
                        
                           φυσική επιθεώρηση του χώρου ασφαλείας προκειμένου να εξακριβωθεί αν τα υλικά του κτιρίου και οι μέθοδοι κατασκευής, οι έλεγχοι πρόσβασης, ο εξοπλισμός ασφαλείας και οποιοδήποτε άλλο στοιχείο συμμορφώνονται με τις απαιτήσεις που έχει εκδώσει η Αρχή Ασφάλειας της Επιτροπής·
                        
                     
                           ε)
                        
                        
                           επικύρωση αντιμέτρων κατά της ηλεκτρομαγνητικής ακτινοβολίας για κάθε χώρο τεχνικής ασφάλειας·
                        
                     
                           στ)
                        
                        
                           έγκριση των λειτουργικών διαδικασιών ασφαλείας για τους χώρους ασφαλείας.
                        
                     
            
               5.   Οι απαιτήσεις για την έγκριση CIS που χειρίζεται ΔΠΕΕ περιλαμβάνουν:
               
                           α)
                        
                        
                           δημιουργία στρατηγικής πιστοποίησης του συστήματος·
                        
                     
                           β)
                        
                        
                           επιβεβαίωση του σχεδίου ασφαλείας του CIS, που βασίζεται σε διαδικασία διαχείρισης κινδύνων·
                        
                     
                           γ)
                        
                        
                           επιβεβαίωση των λειτουργικών διαδικασιών ασφαλείας για το CIS·
                        
                     
                           δ)
                        
                        
                           επικύρωση όλων των άλλων απαιτούμενων τεκμηριώσεων ασφαλείας, όπως καθορίζονται από την αρχή πιστοποίησης της ασφάλειας·
                        
                     
                           ε)
                        
                        
                           έγκριση για κάθε χρήση των τεχνολογιών κρυπτογράφησης·
                        
                     
                           στ)
                        
                        
                           επικύρωση των αντιμέτρων κατά της ηλεκτρομαγνητικής ακτινοβολίας για CIS που χειρίζεται πληροφορίες με διαβάθμιση CONFIDENTIEL UE/EU CONFIDENTIAL ή υψηλότερη·
                        
                     
                           ζ)
                        
                        
                           επιθεώρηση των CIS προκειμένου να εξακριβωθεί αν τα τεκμηριωμένα μέτρα ασφαλείας έχουν εφαρμοστεί ορθώς.
                        
                     
            
               6.   Μετά την επιτυχή τήρηση των απαιτήσεων πιστοποίησης, η αρχή πιστοποίησης της ασφάλειας εκδίδει επίσημη εξουσιοδότηση για τον χειρισμό των ΔΠΕΕ σε χώρο ασφαλείας ή CIS, για καθορισμένο ανώτατο επίπεδο ΔΠΕΕ και έως 5 έτη, ανάλογα με τα επίπεδα των ΔΠΕΕ που αποτελούν αντικείμενο χειρισμού καθώς και τους σχετικούς κινδύνους.
            
            
               7.   Κατόπιν ειδοποίησης για παραβίαση της ασφάλειας ή σημαντικής αλλαγής στον σχεδιασμό ή στα μέτρα ασφαλείας ενός χώρου ασφαλείας ή CIS, η αρχή πιστοποίησης της ασφάλειας επανεξετάζει και, εφόσον κριθεί απαραίτητο, ανακαλεί την εξουσιοδότηση για χειρισμό των ΔΠΕΕ έως ότου επιλυθούν τυχόν εντοπισθέντα ζητήματα.
            
         
         
            Άρθρο 5
            Αρχή TEMPEST
            
               1.   Τα μέτρα ασφαλείας TEMPEST εφαρμόζονται για την προστασία των CIS που χειρίζονται πληροφορίες με διαβάθμιση CONFIDENTIEL UE/EU CONFIDENTIAL ή υψηλότερη, και μπορούν να εφαρμοστούν για πληροφορίες με διαβάθμιση RESTREINT UE/ΕU RESTRICTED.
            
            
               2.   Η αρχή TEMPEST είναι αρμόδια για την έγκριση των μέτρων που λαμβάνονται για την προστασία των ΔΠΕΕ από διαρροή μέσω ακούσιων ηλεκτρονικών εκπομπών.
            
            
               3.   Κατόπιν αιτήματος από ιδιοκτήτη συστήματος CIS που χειρίζεται ΔΠΕΕ, η αρχή TEMPEST εκδίδει προδιαγραφές για τα μέτρα ασφαλείας TEMPEST οι οποίες είναι κατάλληλες για το επίπεδο διαβάθμισης της πληροφορίας.
            
            
               4.   Η αρχή TEMPEST πραγματοποιεί τεχνικούς ελέγχους κατά τη διάρκεια της πιστοποίησης των χώρων ασφαλείας και των CIS που χειρίζονται ΔΠΕΕ σε επίπεδο διαβάθμισης CONFIDENTIEL UE/EU CONFIDENTIAL ή υψηλότερο και, κατόπιν επιτυχημένου ελέγχου, εκδίδει πιστοποιητικό TEMPEST.
            
            
               5.   Στο πιστοποιητικό TEMPEST προσδιορίζονται τουλάχιστον:
               
                           α)
                        
                        
                           η ημερομηνία του ελέγχου·
                        
                     
                           β)
                        
                        
                           η περιγραφή των μέτρων ασφαλείας TEMPEST, με σχέδια των εγκαταστάσεων·
                        
                     
                           γ)
                        
                        
                           η ημερομηνία λήξης του πιστοποιητικού·
                        
                     
                           δ)
                        
                        
                           τυχόν αλλαγές που θα ακυρώσουν το πιστοποιητικό·
                        
                     
                           ε)
                        
                        
                           η υπογραφή της αρχής TEMPEST.
                        
                     
            
               6.   Ο ΤΥΑ ή ο διοργανωτής της συνεδρίασης που έχει την αρμοδιότητα της διοργάνωσης διαβαθμισμένης συνεδρίασης, σε συντονισμό με τον ΤΥΑ, ενδέχεται να ζητήσει από την αρχή TEMPEST να ελέγξει τις αίθουσες συνεδριάσεων προκειμένου να εξασφαλίσει ότι είναι τεχνικά ασφαλείς.
            
         
         
            Άρθρο 6
            Αρχή έγκρισης κρυπτογραφικών μεθόδων
            
               1.   Η αρχή έγκρισης κρυπτογραφικών μεθόδων είναι υπεύθυνη για την έγκριση της χρήσης τεχνολογιών κρυπτογράφησης.
            
            
               2.   Η αρχή έγκρισης κρυπτογραφικών μεθόδων εκδίδει κατευθυντήριες γραμμές σχετικά με τις προϋποθέσεις για τη χρήση και την έγκριση των τεχνολογιών κρυπτογράφησης.
            
            
               3.   Η αρχή έγκρισης κρυπτογραφικών μεθόδων εγκρίνει τη χρήση λύσεων κρυπτογράφησης βάσει αιτήματος από τον ιδιοκτήτη συστήματος. Η έγκριση βασίζεται στην ικανοποιητική αξιολόγηση τουλάχιστον:
               
                           α)
                        
                        
                           των αναγκών ασφαλείας των πληροφοριών που πρέπει να προστατεύονται·
                        
                     
                           β)
                        
                        
                           της εποπτείας των CIS που συμμετέχουν στη λύση·
                        
                     
                           γ)
                        
                        
                           της αξιολόγησης των εγγενών και υπολειπόμενων κινδύνων·
                        
                     
                           δ)
                        
                        
                           της περιγραφής της προτεινόμενης λύσης·
                        
                     
                           ε)
                        
                        
                           των λειτουργικών διαδικασιών ασφαλείας για τη λύση κρυπτογράφησης.
                        
                     
            
               4.   Η αρχή έγκρισης κρυπτογραφικών μεθόδων τηρεί μητρώο των εγκεκριμένων λύσεων κρυπτογράφησης.
            
         
         
            Άρθρο 7
            Αρχή διανομής κρυπτογραφικών μεθόδων
            
               1.   Η αρχή διανομής κρυπτογραφικών μεθόδων είναι αρμόδια για τη διανομή κρυπτογραφικών υλικών που χρησιμοποιούνται για την προστασία των ΔΠΕΕ (κυρίως εξοπλισμός κρυπτογράφησης, κρυπτογραφικά κλειδιά, πιστοποιητικά και σχετικά συστήματα ταυτοποίησης) στους ακόλουθους:
               
                           α)
                        
                        
                           χρήστες ή τμήματα εντός της Επιτροπής για CIS που βρίσκονται υπό τη διαχείριση εξωτερικών μερών·
                        
                     
                           β)
                        
                        
                           χρήστες ή οργανισμούς εκτός της Επιτροπής για CIS που βρίσκονται υπό τη διαχείριση της Επιτροπής.
                        
                     
            
               2.   Η αρχή διανομής κρυπτογραφικών μεθόδων μπορεί να αναθέσει τη διανομή των κρυπτογραφικών υλικών για τρίτα μέρη σε άλλα τμήματα σύμφωνα με το άρθρο 17 παράγραφος 3 της απόφασης 2015/443.
            
            
               3.   Η αρχή διανομής κρυπτογραφικών μεθόδων εξασφαλίζει ότι όλα τα κρυπτογραφικά υλικά αποστέλλονται μέσω ασφαλών διαύλων επικοινωνίας που προστατεύουν από και αποδεικνύουν τυχόν παραποίηση, σύμφωνα με τους ισχύοντες κανόνες ασφαλείας για το επίπεδο διαβάθμισης των ΔΠΕΕ που θα προστατεύονται από τα εν λόγω υλικά.
            
            
               4.   Η αρχή διανομής κρυπτογραφικών μεθόδων προσφέρει κατευθυντήριες γραμμές στον ΤΥΑ και, κατά περίπτωση, στον ΤΥΑΠ κάθε τμήματος της Επιτροπής που σχετίζεται με την παραγωγή, διανομή ή χρήση των κρυπτογραφικών υλικών.
            
            
               5.   Η αρχή διανομής κρυπτογραφικών μεθόδων εξασφαλίζει ότι θεσπίζονται κατάλληλες λειτουργικές διαδικασίες ασφαλείας για τη διαδικασία διανομής.
            
         
         ΚΕΦΑΛΑΙΟ 3
         
            Τμήματα της Επιτροπής
         
         
            Άρθρο 8
            Επικεφαλής τμήματος
            
               1.   Κάθε επικεφαλής τμήματος ορίζει:
               
                           α)
                        
                        
                           τον ΤΥΑ και έναν ή περισσότερους αναπληρωτές, εφόσον απαιτείται, για το τμήμα ή το γραφείο Επιτρόπου στο οποίο ανήκει·
                        
                     
                           β)
                        
                        
                           τον ΕΥΓ και έναν ή περισσότερους αναπληρωτές, εφόσον απαιτείται, για κάθε τμήμα στο οποίο λειτουργεί γραμματεία ΔΠΕΕ·
                        
                     
                           γ)
                        
                        
                           τον ιδιοκτήτη συστήματος για κάθε CIS που χειρίζεται ΔΠΕΕ.
                        
                     
            
               2.   Ο επικεφαλής τμήματος ζητεί την έγκριση από τον Διευθυντή της Διεύθυνσης Ασφάλειας της Γενικής Διεύθυνσης Ανθρωπίνων Πόρων και Ασφάλειας πριν από τον διορισμό των ΤΥΑ, των αναπληρωτών ΤΥΑ, των ΕΥΓ και των αναπληρωτών ΕΥΓ.
            
            
               3.   Ο επικεφαλής τμήματος, σε διαβούλευση με τον ΤΥΑ, προσδιορίζει όλες τις θέσεις που απαιτούν εξουσιοδότηση για την πρόσβαση σε ΔΠΕΕ. Οι υποψήφιοι για τις θέσεις αυτές ενημερώνονται για την απαίτηση εξουσιοδότησης κατά τη διαδικασία πρόσληψης.
            
            
               4.   Ο επικεφαλής κάθε τμήματος που τηρεί ΔΠΕΕ είναι υπεύθυνος για την ενεργοποίηση σχεδίων καταστροφής και εκκένωσης σε κατάσταση έκτακτης ανάγκης, εφόσον απαιτείται. Τα σχέδια περιλαμβάνουν εναλλακτικές λύσεις για περιπτώσεις όπου δεν είναι δυνατή η επικοινωνία με τον επικεφαλής τμήματος.
            
         
         
            Άρθρο 9
            Ιδιοκτήτες συστημάτων CIS που χειρίζονται ΔΠΕΕ
            
               1.   Ο ιδιοκτήτης συστήματος επικοινωνεί όσο το δυνατόν νωρίτερα με την αρχή πιστοποίησης της ασφάλειας στο πλαίσιο σχεδίου για την υλοποίηση CIS που χειρίζεται ΔΠΕΕ, προκειμένου να καθοριστούν τα σχετικά πρότυπα και απαιτήσεις ασφαλείας και να ξεκινήσει η διαδικασία πιστοποίησης της ασφάλειας.
            
            
               2.   Ο ιδιοκτήτης συστήματος εξασφαλίζει ότι, αφενός, τα μέτρα ασφαλείας πληρούν τις απαιτήσεις της αρχής πιστοποίησης της ασφάλειας και, αφετέρου, το CIS δεν χειρίζεται ΔΠΕΕ προτού λάβει πιστοποίηση.
            
            
               3.   Ο ιδιοκτήτης συστήματος επικοινωνεί με την αρχή έγκρισης κρυπτογραφικών μεθόδων με σκοπό την έγκριση της χρήσης τυχόν τεχνολογιών κρυπτογράφησης. Οι ιδιοκτήτες συστημάτων δεν διαχειρίζονται τεχνολογίες κρυπτογράφησης στα συστήματα παραγωγής χωρίς προηγούμενη έγκριση.
            
            
               4.   Ο ιδιοκτήτης συστήματος προβαίνει σε διαβούλευση με τον ΤΥΑΠ του τμήματος για ζητήματα που σχετίζονται με την ασφάλεια των CIS.
            
            
               5.   Ο ιδιοκτήτης συστήματος επανεξετάζει τουλάχιστον σε ετήσια βάση τα μέτρα ασφαλείας που εφαρμόζονται σ’ ένα σύστημα, συμπεριλαμβανομένου του σχεδίου ασφαλείας.
            
            
               6.   Σε περίπτωση που προκύψει περιστατικό ασφαλείας σε CIS, από το οποίο συνάγεται ότι το CIS δεν μπορεί πλέον να προστατέψει επαρκώς τις ΔΠΕΕ, ο ιδιοκτήτης συστήματος ενημερώνει τον ΤΥΑ και επικοινωνεί αμέσως με την αρχή πιστοποίησης της ασφάλειας για συμβουλές σχετικά με τον τρόπο χειρισμού. Στην περίπτωση αυτή, η πιστοποίηση ενδέχεται να ανασταλεί και το σύστημα ενδέχεται να τεθεί εκτός λειτουργίας έως ότου ληφθεί κατάλληλη διορθωτική δράση.
            
            
               7.   Ο ιδιοκτήτης συστήματος παρέχει ανά πάσα στιγμή πλήρη υποστήριξη στην αρχή πιστοποίησης της ασφάλειας σε ό,τι έχει να κάνει με τα καθήκοντά της που σχετίζονται με την πιστοποίηση του CIS.
            
         
         
            Άρθρο 10
            Επιχειρησιακή αρχή διασφάλισης πληροφοριών
            Η επιχειρησιακή αρχή διασφάλισης πληροφοριών για κάθε CIS:
            
                        α)
                     
                     
                        καταρτίζει τεκμηρίωση ασφαλείας σύμφωνα με τις πολιτικές και τις κατευθυντήριες γραμμές ασφαλείας, ιδίως το σχέδιο ασφάλειας, τις λειτουργικές διαδικασίες ασφαλείας που σχετίζονται με το σύστημα και την κρυπτογραφική τεκμηρίωση στο πλαίσιο της διαδικασίας πιστοποίησης του CIS·
                     
                  
                        β)
                     
                     
                        συμμετέχει στην επιλογή και δοκιμή των ειδικών για κάθε σύστημα τεχνικών μέτρων, συσκευών και λογισμικού ασφαλείας, ώστε να επιβλέπει την εφαρμογή τους και να εξασφαλίζει την ασφαλή εγκατάσταση, διαμόρφωση και συντήρησή τους σύμφωνα με τη σχετική τεκμηρίωση ασφαλείας·
                     
                  
                        γ)
                     
                     
                        συμμετέχει στην επιλογή μέτρων και συσκευών ασφαλείας TEMPEST, εφόσον απαιτείται στο σχέδιο ασφαλείας, και, σε συνεργασία με την αρχή TEMPEST, μεριμνά για την ασφαλή εγκατάσταση και συντήρησή τους·
                     
                  
                        δ)
                     
                     
                        παρακολουθεί την υλοποίηση και εφαρμογή των λειτουργικών διαδικασιών ασφαλείας που σχετίζονται με τη λειτουργία του συστήματος·
                     
                  
                        ε)
                     
                     
                        διαχειρίζεται και χειρίζεται κρυπτογραφικά προϊόντα, σε συνεργασία με την αρχή διανομής κρυπτογραφικών μεθόδων, ώστε να διασφαλίζει την ορθή φύλαξη των κρυπτογραφικών υλικών και των ελεγχόμενων στοιχείων και, εφόσον απαιτείται, να διασφαλίζει την παραγωγή κρυπτογραφικών μεταβλητών·
                     
                  
                        στ)
                     
                     
                        διεξάγει αναλύσεις ασφαλείας, ελέγχους και δοκιμές, ιδίως για την εκπόνηση των σχετικών εκθέσεων κινδύνου, όπως απαιτεί η αρχή πιστοποίησης της ασφάλειας·
                     
                  
                        ζ)
                     
                     
                        προσφέρει ειδική για το CIS κατάρτιση σε θέματα διασφάλισης πληροφοριών·
                     
                  
                        η)
                     
                     
                        εφαρμόζει και διαχειρίζεται μέτρα ασφάλειας ειδικά για το CIS.
                     
                  
         ΚΕΦΑΛΑΙΟ 4
         
            Τοπικός Υπεύθυνος Ασφαλείας
         
         
            Άρθρο 11
            Διορισμός του ΤΥΑ
            
               1.   Ο ΤΥΑ και οι αναπληρωτές ΤΥΑ είναι μόνιμοι ή έκτακτοι υπάλληλοι.
            
            
               2.   Όλοι οι ΤΥΑ και οι αναπληρωτές ΤΥΑ διαθέτουν έγκυρη έγκριση πρόσβασης σε ΔΠΕΕ έως το επίπεδο SECRET UE/EU SECRET και, εφόσον απαιτείται, έως το επίπεδο TRES SECRET UE/EU TOP SECRET. Ο ΤΥΑ ή αναπληρωτής ΤΥΑ λαμβάνει έγκριση ασφαλείας πριν από τον διορισμό του.
            
            
               3.   Οι αντιπροσωπείες της Επιτροπής μπορούν να ζητήσουν από την Αρχή Ασφαλείας της Επιτροπής να χορηγήσει εξαίρεση από τις απαιτήσεις που καθορίζονται στις παραγράφους 1 και 2.
            
         
         
            Άρθρο 12
            Λειτουργικές διαδικασίες ασφαλείας για τους χώρους ασφαλείας
            
               1.   Ο ΤΥΑ του οικείου τμήματος της Επιτροπής εκπονεί λειτουργικές διαδικασίες ασφαλείας για κάθε χώρο ασφαλείας που εμπίπτει στην αρμοδιότητά του.
            
            
               2.   Ο ΤΥΑ μεριμνά ώστε οι λειτουργικές διαδικασίες ασφαλείας να περιλαμβάνουν τις ακόλουθες προϋποθέσεις:
               
                           α)
                        
                        
                           ασυνόδευτη πρόσβαση σε χώρο ασφαλείας κατά τη διάρκεια των ωρών εργασίας επιτρέπεται μόνο σε μέλη του προσωπικού με έγκυρη έγκριση ασφαλείας και προσδιορισμένη ανάγκη πρόσβασης σε έγγραφα με διαβάθμιση CONFIDENTIEL UE/EU CONFIDENTIAL ή υψηλότερη·
                        
                     
                           β)
                        
                        
                           ασυνόδευτη πρόσβαση σε χώρο ασφαλείας εκτός των ωρών εργασίας χορηγείται μόνο στον ΤΥΑ του τμήματος, στον ή στους ΕΥΓ του χώρου ασφαλείας, στους αναπληρωτές τους και σε εξουσιοδοτημένο προσωπικό από τη Διεύθυνση Ασφάλειας της Γενικής Διεύθυνσης Ανθρωπίνων Πόρων και Ασφάλειας·
                        
                     
                           γ)
                        
                        
                           συσκευές καταγραφής και επικοινωνίας, όπως κινητά τηλέφωνα, υπολογιστές, κάμερες ή άλλες έξυπνες συσκευές, δεν επιτρέπονται μέσα στους χώρους ασφαλείας χωρίς προηγούμενη έγκριση της Αρχής Ασφαλείας της Επιτροπής· για τυχόν παρεκκλίσεις υποβάλλεται αίτημα εκ των προτέρων στην Αρχή Ασφαλείας της Επιτροπής· ο ΤΥΑ ενεργεί ως σημείο επαφής·
                        
                     
                           δ)
                        
                        
                           όλο το εσωτερικό ή εξωτερικό προσωπικό που ζητεί πρόσβαση σε χώρο ασφαλείας, αλλά δεν πληροί τα κριτήρια που καθορίζονται στο στοιχείο α) ανωτέρω, συνοδεύεται και ελέγχεται συνεχώς από δεόντως εξουσιοδοτημένο μέλος του προσωπικού· κάθε τέτοια πρόσβαση σε χώρο ασφαλείας καταγράφεται σε ημερολόγιο, το οποίο τηρείται στην είσοδο του χώρου ασφαλείας·
                        
                     
                           ε)
                        
                        
                           ο ΤΥΑ, αφενός, εξασφαλίζει ότι τα συστήματα ανίχνευσης εισβολών που παρακολουθούν τους χώρους ασφαλείας είναι ενεργά και λειτουργούν ορθά ανά πάσα στιγμή και, αφετέρου, διαχειρίζεται όλους τους σχετικούς κωδικούς πρόσβασης, τα κλειδιά, τους κωδικούς PIN, ή άλλους μηχανισμούς πρόσβασης και επαλήθευσης·
                        
                     
                           στ)
                        
                        
                           οι συναγερμοί σε χώρο ασφαλείας αναφέρονται στη Διεύθυνση Ασφαλείας της Γενικής Διεύθυνσης Ανθρωπίνων Πόρων και Ασφάλειας, η οποία ειδοποιεί αμέσως τον ΤΥΑ·
                        
                     
                           ζ)
                        
                        
                           ο ΤΥΑ του τμήματος στο οποίο βρίσκεται ο χώρος ασφαλείας τηρεί αρχείο κάθε παρέμβασης μετά από συναγερμό ή περιστατικό ασφαλείας·
                        
                     
                           η)
                        
                        
                           οι διαδικασίες εφαρμόζονται για να καλύψουν την περίπτωση συναγερμού ή άλλης κατάστασης έκτακτης ανάγκης μέσα στον χώρο ασφαλείας, συμπεριλαμβανομένης της εκκένωσης προσωπικού και της διασφάλισης ταχείας απόκρισης από ομάδα έκτακτης ανάγκης υπό την εποπτεία της Αρχής Ασφαλείας της Επιτροπής και εξωτερικών υπηρεσιών έκτακτης ανάγκης, εφόσον κριθεί αναγκαίο·
                        
                     
                           θ)
                        
                        
                           ο ΤΥΑ αναφέρει αμέσως οποιαδήποτε παραβίαση ασφαλείας που αφορά ή προκύπτει μέσα σε χώρο ασφαλείας στην Αρχή Ασφαλείας της Επιτροπής ώστε να προσδιοριστεί ο κατάλληλος τρόπος αντιμετώπισης·
                        
                     
                           ι)
                        
                        
                           ατομικά γραφεία, αίθουσες και χρηματοκιβώτια εντός των χώρων ασφαλείας κλειδώνονται κάθε φορά που δεν επιτηρούνται·
                        
                     
                           ια)
                        
                        
                           το προσωπικό αποφεύγει να συζητά διαβαθμισμένες πληροφορίες σε διαδρόμους ή άλλους κοινόχρηστους χώρους των χώρων ασφαλείας όταν βρίσκονται σε κοντινή απόσταση μη εξουσιοδοτημένα πρόσωπα.
                        
                     
         
         
            Άρθρο 13
            Κλειδιά και συνδυασμοί ασφαλείας
            
               1.   Ο ΤΥΑ διατηρεί τη γενική αρμοδιότητα της διασφάλισης κατάλληλου χειρισμού και αποθήκευσης κλειδιών και συνδυασμών που χρησιμοποιούνται σε χώρους ασφαλείας ή για την πρόσβαση στους εν λόγω χώρους. Τα κλειδιά και οι συνδυασμοί αποθηκεύονται σε φωριαμό ασφαλείας και προστατεύονται τουλάχιστον στο ίδιο επίπεδο με το υλικό στο οποίο παρέχουν πρόσβαση.
            
            
               2.   Ο ΤΥΑ τηρεί μητρώο με φωριαμούς ασφαλείας και θωρακισμένες αίθουσες, μαζί με επικαιροποιημένο κατάλογο όλων των μελών του προσωπικού που έχουν άδεια ασυνόδευτης πρόσβασης σε αυτούς.
            
            
               3.   Ο ΤΥΑ τηρεί μητρώο κλειδιών για τους φωριαμούς ασφαλείας και τις θωρακισμένες αίθουσες, συμπεριλαμβανομένων των μελών του προσωπικού στα οποία έχουν παραχωρηθεί. Φυλάσσεται απόδειξη παραλαβής για κάθε κλειδί που έχει εκδοθεί, στην οποία αναγράφονται το αναγνωστικό κλειδιού, ο αποστολέας, η ημέρα και η ώρα.
            
            
               4.   Τα κλειδιά και οι συνδυασμοί εκδίδονται μόνο στο προσωπικό που έχει ανάγκη γνώσης και έχει λάβει την κατάλληλη άδεια πρόσβασης σε ΔΠΕΕ. Ο ΤΥΑ ανακτά κάθε κλειδί όταν δεν πληρούνται πλέον οι εν λόγω προϋποθέσεις.
            
            
               5.   Ο ΤΥΑ τηρεί εφεδρικά κλειδιά και γραπτή καταχώριση κάθε συνδυασμού σε χωριστούς, σφραγισμένους, αδιαφανείς, υπογεγραμμένους και χρονολογημένους φακέλους που παρέχονται από τα αρμόδια για τα κλειδιά μέλη του προσωπικού. Οι εν λόγω φάκελοι φυλάσσονται σε φωριαμό ασφαλείας που χαρακτηρίζεται με την ανώτατη διαβάθμιση του υλικού που αποθηκεύεται στον αντίστοιχο φωριαμό ή θωρακισμένη αίθουσα.
            
            
               6.   Εάν, κατόπιν αλλαγής του συνδυασμού ή περιστροφής του κλειδιού, ο φάκελος παρουσιάσει στοιχεία αλλοίωσης ή ζημίας, ο ΤΥΑ το αντιμετωπίζει ως περιστατικό ασφαλείας και ενημερώνει άμεσα την Αρχή Ασφαλείας της Επιτροπής.
            
            
               7.   Αλλαγές στους συνδυασμούς των φωριαμών ασφαλείας στους χώρους ασφαλείας πραγματοποιούνται υπό την εποπτεία του ΤΥΑ. Οι συνδυασμοί πρέπει να αλλάζουν τουλάχιστον κάθε 12 μήνες και όποτε:
               
                           α)
                        
                        
                           παραλαμβάνεται νέος φωριαμός ή τοποθετείται νέα κλειδαριά (ιδίως οι προεπιλεγμένοι συνδυασμοί πρέπει να αλλάζουν αμέσως)·
                        
                     
                           β)
                        
                        
                           σημειώνεται διαρροή ή υπάρχουν υπόνοιες διαρροής·
                        
                     
                           γ)
                        
                        
                           δεν απαιτείται πλέον πρόσβαση από πρόσωπο που έχει στην κατοχή του συνδυασμό.
                        
                     
            
               8.   Ο ΤΥΑ τηρεί αρχείο με τις ημερομηνίες των αλλαγών συνδυασμού που αναφέρονται στην παράγραφο 7.
            
         
         
            Άρθρο 14
            Σχέδια εκκένωσης και καταστροφής έκτακτης ανάγκης για ΔΠΕΕ
            
               1.   Ο ΤΥΑ παρέχει βοήθεια στον επικεφαλής τμήματος όσον αφορά την κατάρτιση σχεδίων εκκένωσης και καταστροφής έκτακτης ανάγκης για ΔΠΕΕ, τα οποία βασίζονται σε κατευθυντήριες γραμμές που παρέχονται από τη Διεύθυνση Ασφάλειας της Γενικής Διεύθυνσης Ανθρωπίνων Πόρων και Ασφάλειας.
            
            
               2.   Ο ΤΥΑ μεριμνά ώστε κάθε εξοπλισμός απαραίτητος για την εφαρμογή των σχεδίων που προβλέπονται στην παράγραφο 1 να είναι εύκολα διαθέσιμος και να διατηρείται σε καλή κατάσταση λειτουργίας.
            
            
               3.   Ο ΤΥΑ, μαζί με τους υπαλλήλους που έχουν οριστεί στα σχέδια που προβλέπονται στην παράγραφο 1, επανεξετάζει την κατάσταση ετοιμότητας των σχεδίων τουλάχιστον κάθε 12 μήνες και προβαίνει σε κάθε αναγκαία ενέργεια για την επικαιροποίησή τους.
            
         
         
            Άρθρο 15
            Εγκρίσεις ασφαλείας
            
               1.   Ο ΤΥΑ τηρεί αρχείο όλων των θέσεων εντός του τμήματος που απαιτούν έγκριση ασφαλείας της Επιτροπής, καθώς και του προσωπικού που καταλαμβάνει αυτές τις θέσεις. Η προϋπόθεση για έγκριση ασφαλείας πρέπει να διευκρινίζεται στην προκήρυξη κενής θέσης κατά τη διαδικασία πρόσληψης και να κοινοποιείται στον υποψήφιο κατά τη διάρκεια της συνέντευξης.
            
            
               2.   Ο ΤΥΑ επιβλέπει όλα τα αιτήματα έγκρισης ασφαλείας για πρόσβαση σε ΔΠΕΕ. Ο ΤΥΑ είναι το σημείο επαφής εντός του τμήματος και συνεργάζεται με την Αρχή Ασφάλειας της Επιτροπής για τις εγκρίσεις ασφαλείας.
            
            
               3.   Ο ΤΥΑ εισάγει το αίτημα για την έναρξη της διαδικασίας έγκρισης ασφαλείας σχετικά με το οικείο μέλος του προσωπικού και εξασφαλίζει ότι το μέλος του προσωπικού επιστρέφει εγκαίρως το ερωτηματολόγιο για την εθνική εξουσιοδότηση ασφαλείας στην Αρχή Ασφάλειας της Επιτροπής.
            
            
               4.   Ο ΤΥΑ εξασφαλίζει ότι τα μέλη του προσωπικού που έχουν λάβει εξουσιοδότηση ασφαλείας στο τμήμα ακολουθούν την υποχρεωτική ενημέρωση για τις ΔΠΕΕ προκειμένου να λάβουν τη δική τους έγκριση ασφαλείας.
            
            
               5.   Ο ΤΥΑ συνεργάζεται τακτικά με την υπηρεσία ανθρώπινων πόρων του τμήματος για πληροφορίες σχετικά με όλες τις αλλαγές σε θέσεις που απαιτούν έγκριση ασφαλείας και ενημερώνει αμέσως την Αρχή Ασφαλείας της Επιτροπής για κάθε τέτοια αλλαγή.
            
            
               6.   Ο ΤΥΑ ενημερώνει την Αρχή Ασφαλείας της Επιτροπής για την άφιξη νέου μέλους του προσωπικού που διαθέτει τρέχουσα εξουσιοδότηση ασφαλείας προκειμένου να αναλάβει θέση για την οποία απαιτείται μέλος του προσωπικού που έχει λάβει έγκριση ασφαλείας.
            
            
               7.   Ο ΤΥΑ μεριμνά ώστε τα μέλη του προσωπικού στο τμήμα να ολοκληρώσουν τη διαδικασία ανανέωσης της εξουσιοδότησης ασφαλείας εντός της προκαθορισμένης προθεσμίας. Κάθε μέλος του προσωπικού που αρνείται να ολοκληρώσει τη διαδικασία υποχρεούται να μεταφερθεί σε θέση για την οποία δεν απαιτείται μέλος του προσωπικού που έχει λάβει έγκριση ασφαλείας.
            
         
         
            Άρθρο 16
            Γραμματεία ΔΠΕΕ
            
               1.   Όταν σε ένα τμήμα λειτουργεί γραμματεία ΔΠΕΕ, ο ΤΥΑ επιβλέπει τις δραστηριότητες των ΕΥΓ όσον αφορά τον χειρισμό των ΔΠΕΕ και την τήρηση των κανόνων ασφαλείας σχετικά με την προστασία των ΔΠΕΕ.
            
            
               2.   Ο ΤΥΑ διενεργεί τους ακόλουθους ελέγχους τουλάχιστον κάθε 12 μήνες και κατόπιν αλλαγής του ΕΥΓ ή του αναπληρωτή ΕΥΓ:
               
                           α)
                        
                        
                           έλεγχο σε δείγμα εγγράφων στη γραμματεία ΔΠΕΕ με σκοπό την επιβεβαίωση της κατάστασής τους και της ακρίβειας του μητρώου διαβαθμισμένων εγγράφων·
                        
                     
                           β)
                        
                        
                           έλεγχο σε δείγμα αποδείξεων παραλαβής και δελτίων διαβίβασης για τη διανομή ΔΠΕΕ προς και από τη γραμματεία ΔΠΕΕ·
                        
                     
                           γ)
                        
                        
                           έλεγχο σε δείγμα πιστοποιητικών καταστροφής.
                        
                     
            
               3.   Τουλάχιστον μία φορά τον μήνα, ο ΤΥΑ διενεργεί αιφνίδιους ελέγχους στο μητρώο των διαβαθμισμένων εγγράφων και σε διαβαθμισμένα έγγραφα που λήφθηκαν πρόσφατα για να διασφαλίσει ότι τα έγγραφα καταχωρίζονται ορθώς.
            
            
               4.   Όλοι οι έλεγχοι καταγράφονται στο αρχείο καταχωρίσεων του μητρώου διαβαθμισμένων εγγράφων.
            
         
         
            Άρθρο 17
            Άλλες αρμοδιότητες ασφαλείας
            Οι άλλες αρμοδιότητες ασφαλείας του ΤΥΑ καθορίζονται σε κοινοποίηση ασφαλείας που καλύπτει ιδιαίτερα τη φυσική ασφάλεια προσώπων, εγκαταστάσεων και άλλων περιουσιακών στοιχείων, καθώς και των πληροφοριών.
         
         ΚΕΦΑΛΑΙΟ 5
         
            Ελεγκτικός Υπάλληλος Γραμματείας
         
         
            Άρθρο 18
            Διορισμός του ΕΥΓ
            
               1.   Ο ΕΥΓ και οι αναπληρωτές ΕΥΓ είναι μόνιμοι ή έκτακτοι υπάλληλοι.
            
            
               2.   Όλοι οι ΕΥΓ και οι αναπληρωτές ΕΥΓ διαθέτουν έγκυρη έγκριση ασφαλείας για πρόσβαση σε ΔΠΕΕ έως το επίπεδο SECRET UE/EU SECRET και, εφόσον απαιτείται, έως το επίπεδο TRES SECRET UE/EU TOP SECRET. Ο ΕΥΓ ή ο αναπληρωτής ΕΥΓ λαμβάνει έγκριση ασφαλείας πριν από τον διορισμό του.
            
            
               3.   Οι αντιπροσωπείες της Επιτροπής μπορούν να ζητήσουν από την Αρχή Ασφαλείας της Επιτροπής να χορηγήσει εξαίρεση από τις απαιτήσεις που καθορίζονται στις παραγράφους 1 και 2.
            
         
         
            Άρθρο 19
            Αρμοδιότητες
            
               1.   Οι ΕΥΓ καταχωρίζουν πληροφορίες με διαβάθμιση CONFIDENTIEL UE/EU CONFIDENTIAL ή υψηλότερη για λόγους ασφαλείας:
               
                           α)
                        
                        
                           κατά την είσοδό τους σε τμήμα της Επιτροπής ή την έξοδό τους από το εν λόγω τμήμα· ή
                        
                     
                           β)
                        
                        
                           κατά την είσοδό τους σε CIS ή την έξοδό τους από αυτό.
                        
                     
            
               2.   Οι ΕΥΓ καταχωρίζουν όλα τα γεγονότα στον κύκλο ζωής όλων των πληροφοριών με διαβάθμιση CONFIDENTIEL UE/EU CONFIDENTIAL ή υψηλότερη. Οι ΕΥΓ μεριμνούν επίσης ώστε να διατηρείται αρχείο όλων των πληροφοριών με διαβάθμιση RESTREINT UE/ΕU RESTRICTED ή ισοδύναμη αυτής οι οποίες ανταλλάσσονται με τρίτες χώρες και διεθνείς οργανισμούς. Αυτό γίνεται σε συντονισμό με τη γραμματεία ΔΠΕΕ που τελεί υπό τη διαχείριση της Γενικής Γραμματείας.
            
            
               3.   Ο ΕΥΓ καταχωρίζει έγγραφα με διαβάθμιση CONFIDENTIEL UE/EU CONFIDENTIAL ή υψηλότερη στο μητρώο διαβαθμισμένων εγγράφων και διασφαλίζει ότι τα εν λόγω έγγραφα αποθηκεύονται με ασφάλεια μέσα στη γραμματεία ΔΠΕΕ.
            
            
               4.   Ο ΕΥΓ παρέχει βοήθεια στο προσωπικό της Επιτροπής κατά τη δημιουργία και την αποστολή πληροφοριών με διαβάθμιση CONFIDENTIEL UE/EU CONFIDENTIAL ή υψηλότερη.
            
            
               5.   Στην περίπτωση που έγγραφα με διαβάθμιση CONFIDENTIEL UE/EU CONFIDENTIAL ή υψηλότερη λαμβάνονται από άλλα τμήματα ή εξωτερικά μέρη, ο ΕΥΓ διασφαλίζει ότι η απόδειξη της παραλαβής επιστρέφεται δεόντως στον αποστολέα.
            
            
               6.   Προτού χορηγηθεί σε ένα μέλος του προσωπικού πρόσβαση σε διαβαθμισμένο έγγραφο που βρίσκεται στην κατοχή της γραμματείας ΔΠΕΕ, ο ΕΥΓ ελέγχει με τον ΤΥΑ ότι το μέλος του προσωπικού είναι κάτοχος έγκρισης ασφαλείας από την Αρχή Ασφαλείας της Επιτροπής.
            
            
               7.   Ο ΕΥΓ καταγράφει όλες τις εισόδους και εξόδους στη γραμματεία ΔΠΕΕ μελών του προσωπικού που δεν έχουν άδεια ασυνόδευτης πρόσβασης και συνοδεύει τα εν λόγω μέλη καθ’ όλη τη διάρκεια της επίσκεψης.
            
            
               8.   Στην περίπτωση που μέλος του προσωπικού μεταφέρει έγγραφο εκτός της γραμματείας ΔΠΕΕ για να το συμβουλευτεί, ο ΕΥΓ εξασφαλίζει ότι το εν λόγω πρόσωπο είναι ενήμερο για τα σχετικά αντισταθμιστικά μέτρα ασφαλείας και ότι επιστρέφει το έγγραφο αμέσως μόλις αυτό δεν του είναι πλέον αναγκαίο. Ο ΕΥΓ υπενθυμίζει στα μέλη του προσωπικού να επιστρέφουν κάθε σχετικό έγγραφο το συντομότερο δυνατό.
            
            
               9.   Η γραμματεία ΔΠΕΕ εκδίδει πιστοποιητικό αγγελιαφόρου αν τα διαβαθμισμένα έγγραφα μεταφέρονται ιδιόχειρα εκτός της χώρας όπου βρίσκεται η γραμματεία.
            
            
               10.   Λεπτομερείς οδηγίες για τους ΕΥΓ σχετικά την καταχώριση διαβαθμισμένων εγγράφων καθορίζονται σε κοινοποίηση ασφαλείας.
            
         
         
            Άρθρο 20
            Υποχαρακτηρισμός και αποχαρακτηρισμός
            Ο ΕΥΓ παρέχει βοήθεια στα τμήματα προέλευσης για τη διαδικασία επανεξέτασης καταχωρισμένων ΔΠΕΕ, προκειμένου να εξακριβώσουν αν το αρχικό επίπεδο διαβάθμισης εξακολουθεί να είναι κατάλληλο, ή αν το έγγραφο μπορεί να υποχαρακτηριστεί ή να αποχαρακτηριστεί.
         
         
            Άρθρο 21
            Καταστροφή
            
               1.   Οι ΕΥΓ είναι αρμόδιοι για την καταστροφή πληροφοριών με διαβάθμιση CONFIDENTIEL UE/EU CONFIDENTIAL ή υψηλότερη με τη χρήση εγκεκριμένων μέσων, και εφόσον απαιτείται, παρουσία μαρτύρων που έχουν λάβει εξουσιοδότηση ασφαλείας.
            
            
               2.   Οι ΕΥΓ καταγράφουν κάθε καταστροφή πληροφοριών με διαβάθμιση CONFIDENTIEL UE/EU CONFIDENTIAL ή υψηλότερη στο μητρώο διαβαθμισμένων εγγράφων και τηρούν τα αντίστοιχα πιστοποιητικά καταστροφής στη γραμματεία ΔΠΕΕ.
            
         
         
            Άρθρο 22
            Πρόσθετα καθήκοντα
            
               1.   Ο ΕΥΓ προσφέρει κάθε αναγκαία βοήθεια στον ΤΥΑ, όταν ο ΤΥΑ διενεργεί εποπτικές δραστηριότητες στη γραμματεία ΔΠΕΕ.
            
            
               2.   Ο ΕΥΓ αναφέρει κάθε συμβάν ασφαλείας ή υπόνοια συμβάντος ασφαλείας στον ΤΥΑ, ο οποίος τα αναφέρει, με τη σειρά του, στην Αρχή Ασφαλείας της Επιτροπής.
            
            
               3.   Ο ΕΥΓ της γραμματείας ΔΠΕΕ τμήματος της Επιτροπής που διοργανώνει διαβαθμισμένη συνεδρίαση σε επίπεδο CONFIDENTIEL UE/EU CONFIDENTIAL ή υψηλότερο προετοιμάζει τις ΔΠΕΕ που θα αποτελέσουν αντικείμενο χειρισμού κατά τη διάρκεια της συνεδρίασης και συνεργάζεται με τον διοργανωτή της συνεδρίασης για να εξασφαλίσει ότι ο χειρισμός όλων των εγγράφων και των αποδείξεων γίνεται σύμφωνα με τους σχετικούς κανόνες.
            
         
         ΚΕΦΑΛΑΙΟ 6
         
            Τελικές διατάξεις
         
         
            Άρθρο 23
            Διαφάνεια
            Η παρούσα απόφαση κοινοποιείται στο προσωπικό της Επιτροπής και σε όλα τα πρόσωπα επί των οποίων εφαρμόζεται, και δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Άρθρο 24
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 7 Απριλίου 2022.
            
               
                  Για την Επιτροπή
               
               
                  εξ ονόματος της Προέδρου,
               
               Gertrud INGESTAD
               
                  Γενική Διευθύντρια
               
               
                  Γενική Διεύθυνση Ανθρωπίνων Πόρων και Ασφάλειας
               
            
         
         
            (1)  ΕΕ L 72 της 17.3.2015, σ. 41.
         
            (2)  ΕΕ L 72 της 17.3.2015, σ. 53.
         
            (3)  Απόφαση (ΕΕ, Ευρατόμ) 2017/46 της Επιτροπής, της 10ης Ιανουαρίου 2017, σχετικά με την ασφάλεια των συστημάτων επικοινωνίας και πληροφοριών στην Ευρωπαϊκή Επιτροπή (ΕΕ L 6 της 11.1.2017, σ. 40).
         
            (4)  Commission Decision C(2016) 2797 final of 4 May 2016 on an empowerment relating to security [Απόφαση C(2016) 2797 της Επιτροπής, της 4ης Μαΐου 2016, για εξουσιοδότηση σχετική με την ασφάλεια].
         
            (5)  Commission Decision C(2021) 2684 final of 13 April 2021 granting a sub-delegation of powers granted in Commission Decision C(2016) 2797 on an empowerment relating to security [Απόφαση C(2021) 2684 της Επιτροπής, της 13ης Απριλίου 2021, για την περαιτέρω εκχώρηση αρμοδιοτήτων που εκχωρήθηκαν με την απόφαση C(2016) 2797 της Επιτροπής για εξουσιοδότηση σχετική με την ασφάλεια].